### Likumprojekta "Grozījumi likumā "[Par privātajiem pensiju fondiem](https://likumi.lv/ta/id/44006-par-privatajiem-pensiju-fondiem)"" sākotnējās ietekmes novērtējuma ziņojums (anotācija)

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Likumprojekts "Grozījumi likumā "[Par privātajiem pensiju fondiem](https://likumi.lv/ta/id/44006-par-privatajiem-pensiju-fondiem)"" (turpmāk – projekts) paredz veicināt pensiju fondu kā institucionālo ieguldītāju un pensiju fondu līdzekļu pārvaldītāju (aktīvu pārvaldnieku Direktīvas izpratnē) darbības caurskatāmību jautājumos, kas saistīti ar ieguldījumiem tādu akciju sabiedrību akcijās, kuru juridiskā adrese ir reģistrēta Eiropas Savienības dalībvalstī un Eiropas Ekonomikas zonas valstī (turpmāk abas kopā – dalībvalsts) un kuras akcijas iekļautas dalībvalsts regulētajā tirgū.  Projekts stāsies spēkā 2019. gada vidū. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Projekts ievieš Eiropas Parlamenta un Padomes 2017. gada 17. maija direktīvas (ES) 2017/828, ar ko groza Direktīvu 2007/36/EK attiecībā uz akcionāru ilgtermiņa iesaistīšanas veicināšanu, (turpmāk – Direktīva) prasības. Direktīvas prasības ir jāievieš līdz 2019. gada 10. jūnijam. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Institucionālie ieguldītāji (Direktīvas izpratnē – privātie pensiju fondi, apdrošināšanas vai pārapdrošināšanas sabiedrības, kas veic dzīvības apdrošināšanu vai pārapdrošināšanu) un aktīvu pārvaldnieki (Direktīvas izpratnē, piemēram, ieguldījumu pārvaldes sabiedrības, alternatīvo ieguldījumu fondu pārvaldnieki) var būt ietekmīgi akcionāri akciju sabiedrībās, kuru juridiskā adrese ir dalībvalstī un kuru akcijas iekļautas šo dalībvalstu regulētajā tirgū (turpmāk – akciju sabiedrības). Tādējādi tie spēlē arī būtisku lomu akciju sabiedrību korporatīvajā pārvaldē un akciju sabiedrību ilgtermiņa interešu veicināšanā. Projekts paredz veicināt pensiju fondu kā institucionālo ieguldītāju un līdzekļu pārvaldītāju (aktīvu pārvaldnieks Direktīvas izpratnē) darbības caurskatāmību jautājumos, kas saistīti ar ieguldījumiem akciju sabiedrību akcijās. Plānots, ka papildu prasības pensiju fondu un līdzekļu pārvaldītāju darbības caurskatāmībai veicinās dialogu starp akciju sabiedrību un tās akcionāriem, kā arī atvieglos ar ieguldījumiem saistīto lēmumu pieņemšanu tām personām, kas izmanto pensiju fonda vai līdzekļu pārvaldītāja sniegtos pakalpojumus.  **Iesaistīšanās politika**  Projekts noteic, ka gadījumā, ja pensiju plāna ieguldījumu politika paredz pensiju plāna aktīvus ieguldīt akciju sabiedrību akcijās, pensiju fondam būs pienākums izstrādāt iesaistīšanās politiku, kurā tiks aprakstīts un skaidrots, kā pensiju plāna ieguldījumu stratēģijā tiek iekļauta akcionāra tiesību izmantošana akciju sabiedrību pārvaldē. Projekts paredz, ka pensiju fondam, jau iesniedzot dokumentus licences iegūšanai, būs pienākums izstrādāt iesaistīšanās politiku. Lai nodrošinātu, ka arī līdz projekta spēkā stāšanās brīdim jau licencēti pensiju fondi izstrādā iesaistīšanās politiku, projekts paredz pārejas noteikumus, kas uzliek pienākumu jau licencētiem pensiju fondiem izstrādāt un publiskot iesaistīšanās politiku līdz 2019. gada 1. novembrim.  Projekts paredz, ka iesaistīšanās politikā pensiju fonds atklās informāciju par to, kā tas pārrauga tās akciju sabiedrības darbību, kuras akcijās veikts ieguldījums (piemēram, cik un kādā veidā tas iesaistās akciju sabiedrības pārvaldībā, kā tiek ņemta vērā akciju sabiedrības ietekme uz vidi u. c. jautājumi). Attiecībā uz iesaistīšanās politikas izstrādi nostiprināts "ievēro vai paskaidro" princips, proti, pensiju fondam būs tiesības nepiemērot noteikumus par iesaistīšanās aktivitātēm, tomēr šādā gadījumā tam būs pienākums sniegt detalizētu skaidrojumu šādai rīcībai. Projekta mērķis ir nodrošināt, ka personām, kuras izmanto minēto pensiju fonda pakalpojumus, būs iespējams iegūt informāciju par to iesaistīšanās aktivitātēm akciju sabiedrību pārvaldē. Arī tad, ja pensiju fonds būs norādījis, ka tas nekādā veidā neiesaistās akciju sabiedrības pārvaldē, personas, kuras izmanto vai plāno izmantot šāda pensiju fonda pakalpojumus, iegūs informāciju, ko izmantot turpmāko ar ieguldījumiem saistīto lēmumu pieņemšanā.  Atbilstoši projektā paredzētajam iesaistīšanās politikā būs jāiekļauj informācija, kas jau šobrīd daļēji tiek atspoguļota pensiju plāna ieguldījumu politikā. Piemēram, likuma "Par privātajiem pensiju fondiem" (turpmāk – likums) 23. pants jau noteic, ka pensiju plāna ieguldījumu politikā norāda ar ieguldījumiem saistītās balsošanas aprakstu, kā arī lēmumu pieņemšanas procedūru par balsošanas tiesību izmantošanu. Ieviešot Eiropas Parlamenta un Padomes 2016. gada 14. decembra direktīvas (ES) 2016/2341 par arodpensijas kapitāla uzkrāšanas institūciju (AKUI) darbību un uzraudzību prasības, likuma regulējumu par ieguldījumu politikā iekļaujamo informāciju plānots papildināt ar aprakstu par to, kā ieguldījumu politikā tiek ņemti vērā vides, sociālie un pārvaldības faktori. Tādējādi iesaistīšanās politikā iekļaujamā informācija un ieguldījumu politikā iekļaujamā informācija var pārklāties, tomēr abos dokumentos līdzīgas vai vienādas informācijas iekļaušana nevar tikt uzskatīta par nesamērīgu administratīvo slogu pensiju fondam. Šāda kārtība būtu ērtāka ieguldītājiem (pensiju plāna dalībniekiem), jo situācijā, kad tie vēlētos iepazīties ar pensiju fonda iesaistīšanās politiku, tie varētu iegūt visu ar to saistīto informāciju vienkopus.  Pensiju fondam katru gadu būs pienākums publiskot ziņojumu par iesaistīšanās politikas īstenošanu, sniedzot vispārīgu informāciju par to, kā pensiju fonds īsteno balsstiesības, kā arī sniedzot skaidrojumu par svarīgākajiem balsojumiem. Tāpat pensiju fondam būs jāpublisko savi balsojumi akciju sabiedrību akcionāru sapulcēs. Lai izvairītos no nevajadzīga administratīvā sloga, projekts ļauj nepubliskot balsojumus, kas atbilstoši iesaistīšanās politikai ir uzskatāmi par maznozīmīgiem (piemēram, pensiju fonda līdzdalība attiecīgās akciju sabiedrības pamatkapitālā ir ļoti niecīga salīdzinājumā ar citiem šīs akciju sabiedrības akcionāriem).  Projekts paredz, ka ziņojumu par iesaistīšanās politikas īstenošanu būs pienākums atklāt katru gadu līdz 1. augustam. Šāds datums projektā noteikts ņemot vērā Gada pārskatu un konsolidēto gada pārskatu likumā nostiprināto pienākumu apstiprināt konsolidēto gada pārskatu koncerna mātes sabiedrības akcionāru sapulcē septiņu mēnešu laikā pēc pārskata gada beigām. Tas nozīmē, ka gadījumā, ja akciju sabiedrības pārskata gads sakrīt ar kalendāro gadu, un akciju sabiedrība sagatavo konsolidēto gada pārskatu, pensiju fonds varēs atklāt informāciju par balsojumiem šo akciju sabiedrību akcionāru sapulcēs. Pirmais ziņojums būs jāsniedz par laika periodu no iesaistīšanās politikas publicēšanas brīža līdz ziņojuma sniegšanas brīdim. Atkārtota ziņojuma sniegšanas gadījumā ziņojumā būs jāiekļauj informācija par laika periodu no dienas, kad publiskots pēdējais ziņojums par iesaistīšanās politikas īstenošanu, līdz dienai, kad publiskots jaunais ziņojums. Ņemot vērā plānoto projekta spēkā stāšanos, projekts paredz, ka prasības par iesaistīšanās politikas ziņojumu piemērojamas, sākot ar 2020. gadu.  Pensiju fondam būs pienākums informāciju par iesaistīšanās politiku un tās īstenošanu publiskot savā mājaslapā. Ievērojot to, ka Direktīva ļauj informāciju publicēt arī citā vietnē, projekts ļauj šo informāciju publicēt pensiju fonda akcionāra mājaslapā (līdzīgs regulējums jau ieviests likuma 23. panta vienpadsmitajā daļā). Ja līdzekļu pārvaldītājs īstenos iesaistīšanās politiku (t.sk. izmantos balsstiesības) pensiju fonda vārdā, pensiju fondam būs pienākums publiskot informāciju, kur ir pieejams līdzekļu pārvaldītāja ziņojums par iesaistīšanas politikas īstenošanu. Šādai informācijai ir jābūt bez maksas viegli pieejamai visām ieinteresētajām personām.  **Pensiju fonda investīciju stratēģija un līgums ar līdzekļu pārvaldītāju**  Ņemot vērā, ka aktīvu pārvaldības nodrošināšanā galvenā nozīme ir vidēja termiņa vai ilgtermiņa pieejai, ar projektu ieviests Direktīvā noteiktais pienākums pensiju fondam publiskot informāciju par pensiju plāna ieguldījumu stratēģijas atbilstību pensiju plāna saistību termiņstruktūrai un pensiju plāna ieguldījumu politikai, un par to, kā ieguldījumu stratēģija ietekmē pensiju plāna darbības rezultātus vidējā termiņā un ilgtermiņā. Projekts paredz, ka jau licencēts pensiju fonds publisko šo informāciju līdz 2019. gada 1. novembrim.  Ja atbilstoši pensiju plāna noteikumiem uzkrāto līdzekļu pārvaldīšanu veic pensiju fonda izraudzīts pensiju plāna līdzekļu pārvaldītājs, pensiju fondam būs pienākums publiskot noteiktu informāciju par līgumu, kas noslēgts ar līdzekļu pārvaldītāju. Atklājamā informācija pamatā ir saistīta ar pensiju plāna līdzekļu, kā arī akciju sabiedrības, kurā veikt ieguldījums, ilgtermiņa interešu ievērošanu.  Līdzīgi kā plānotajā regulējumā par iesaistīšanās politikas atklāšanu, arī informācija par līgumiskajiem noteikumiem ar līdzekļu pārvaldītāju būs atklājama pensiju fonda mājaslapā vai arī pensiju fonda akcionāra mājaslapā, ja pensiju fondam nav savas mājaslapas. Projekts paredz, ka  pensiju fonds informāciju par līgumu ar līdzekļu pārvaldītāju publiskos triju mēnešu laikā no dienas, kad noslēgts līgums ar līdzekļu pārvaldītāju. Jau licencētam pensiju fondam būs pienākums publiskot šo informāciju līdz 2019. gada 1. novembrim. Saskaņā ar projektu pensiju fondam būs pienākums atjaunot šo informāciju ne retāk kā reizi gadā. Tas nozīmē, ka arī gadījumā, ja nebūs notikušas nekādas izmaiņas attiecībā uz sniedzamās informācijas saturu un apjomu, pensiju fondam būs pienākums nodrošināt informācijas aktualizēšanu, kas liecina, ka atklājamā informācija ir atjaunota (piemēram, aktualizēt datumu mājaslapā).  **Līdzekļu pārvaldītāja darbības pārredzamība**  Ja saskaņā ar pensiju plāna noteikumiem uzkrāto līdzekļu pārvaldīšanu veic pensiju fonda izraudzīts pensiju plāna līdzekļu pārvaldītājs, atbilstoši projektam līdzekļu pārvaldītājam būs pienākums skaidrot pensiju fondam, kā ieguldījumu stratēģija un tās izpilde atbilst ar pensiju fondu noslēgtā līguma nosacījumiem un kā ieguldījumu stratēģija veicina pensiju plāna vidēja termiņa un ilgtermiņa darbības rezultātus. Līdzekļu pārvaldītājam būs pienākums atklāt arī informāciju attiecībā uz pensiju plāna ieguldījumu portfeļa sastāvu, pensiju plāna ieguldījumu portfeļa darbības izmaksām, politiku attiecībā uz vērtspapīru aizņemšanos un to īstenošanu, interešu konfliktiem un citu informāciju. Direktīva paredz, ka šo informāciju līdzekļu pārvaldītājs atklāj katru gadu. Ņemot vērā, ka daļa no atklājamās informācijas ir saistīta arī ar akcionāra iesaistīšanās aktivitātēm, projekts paredz, ka šo informācija atklāj katru gadu līdz 1. augustam. Tā kā projekta spēkā stāšanās plānota 2019. gada jūnijā, projekts paredz, ka šīs informācijas atklāšanas prasības piemērojamas, sākot ar 2020. gadu.  Direktīvas pamatideja ir nodrošināt, ka šo informāciju līdzekļu pārvaldītājs sniedz institucionālajam ieguldītājam (t.sk. arī pensiju fondam), lai institucionālais ieguldītājs varētu novērtēt, vai līdzekļu pārvaldītājs darbojas institucionālā ieguldītāja ilgtermiņa interesēs un kā tas iesaistās tās akciju sabiedrības pārvaldībā, kurā veikts ieguldījums. Lai arī starp institucionālajiem ieguldītājiem un līdzekļu pārvaldītājiem ir līgumiskas attiecības, kas ļauj pusēm savstarpējā līgumā atrunāt informācijas atklātības prasības, tomēr maziem institucionālajiem ieguldītājiem ir ierobežotas iespējas šādus noteikumus uzspiest lielam līdzekļu pārvaldītājam. Līdz ar to Direktīva uzliek par pienākumu dalībvalstīm noteikt nacionālajos normatīvajos aktos minimālo informācijas apjomu, ko līdzekļu pārvaldītājam ir pienākums atklāt institucionālajam ieguldītājam.  Lai arī Direktīvas pamatideja ir nodrošināt, ka šo informāciju līdzekļu pārvaldītājs sniedz institucionālajiem ieguldītājiem, Direktīva ļauj to atklāt arī plašākam lokam, paredzot vēl papildu divas izvēles iespējas. Pirmkārt, Direktīva ļauj šo informāciju publicēt kopā ar gada pārskatiem. Ņemot vērā spēkā esošās gada pārskatu publicitātes prasības, tas nozīmētu, ka informācija būtu pieejama ne tikai pensiju fondiem, bet arī citām personām. Otrkārt, Direktīva ļauj noteikt, ka situācijā, kad līdzekļu pārvaldītājs neveic portfeļa pārvaldību (individuālu klienta portfeļa pārvaldīšanu atbilstoši klienta pilnvarojumam), tad šo informāciju var pieprasīt arī citi fonda ieguldītāji pēc to atsevišķa pieprasījuma. Projekts neparedz izmantot Direktīvā paredzētās dalībvalstu izvēles iespējas. |
| 3. | Projekta izstrādē iesaistītās institūcijas un publiskas personas kapitālsabiedrības | Tieslietu ministrija un Finanšu un kapitāla tirgus komisija. |
| 4. | Cita informācija | Nav. |
|  | | |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Privātie pensiju fondi un līdzekļu pārvaldītāji, ja saskaņā ar pensiju plāna noteikumiem uzkrāto līdzekļu pārvaldīšanu veic pensiju fonda izraudzīts pensiju plāna līdzekļu pārvaldītājs (kredītiestāde, ieguldījumu pārvaldes sabiedrība, ieguldījumu brokeru sabiedrība vai cita likuma 20. panta pirmajā daļā minētā persona). Šobrīd Latvijā ir licencēti 6 privātie pensiju fondi: <http://www.fktk.lv/lv/tirgus-dalibnieki/pensiju-fondi/privatie-pensiju-fondi.html>. |
| 2. | Tiesiskā regulējuma ietekme uz tautsaimniecību un administratīvo slogu | Privātajiem pensiju fondiem un līdzekļu pārvaldītājiem, ja saskaņā ar pensiju plāna noteikumiem uzkrāto līdzekļu pārvaldīšanu veic pensiju fonda izraudzīts pensiju plāna līdzekļu pārvaldītājs, palielinās administratīvais slogs – nepieciešams atklāt noteiktu informāciju.  Finanšu un kapitāla tirgus komisijai kā par likuma prasību izpildi atbildīgajai iestādei būs pienākums uzraudzīt, vai pensiju fonds un līdzekļu pārvaldītājs ievēro šajā projektā noteiktās informācijas atklātības prasības. |
| 3. | Administratīvo izmaksu monetārs novērtējums | Administratīvās izmaksas (izmaksas, ko rada informācijas sniegšanas vai uzglabāšanas pienākumi) veidojas no iesaistīšanās politikas, ziņojuma par iesaistīšanās politikas un citas projektā paredzētās informācijas publiskošanas privāto pensiju fonda mājaslapā vai tā akcionāra mājaslapā. Privāto pensiju fondam vai to akcionāriem jau šobrīd ir savas mājaslapas, tāpēc papildu informācijas ievietošana mājaslapā nerada būtiskas papildu izmaksas. Prognozējams, ka administratīvās izmaksas mērķgrupai nepārsniegs 2000 *euro* gadā.  Projekts paredz, ka līdzekļu pārvaldītājs informāciju (kurā skaidro, kā ieguldījumu stratēģija un tās izpilde atbilst ar pensiju fondu noslēgtā līguma nosacījumiem un kā ieguldījumu stratēģija veicina pensiju plāna vidēja termiņa un ilgtermiņa darbības rezultātus) atklāj pensiju fondam. Šāds pienākums līdzekļu pārvaldītājam rada administratīvas izmaksas saistībā informācijas nosūtīšanu. Prognozējams, ka administratīvās izmaksas mērķgrupai nepārsniegs 2000 *euro* gadā. |
| 4. | Atbilstības izmaksu monetārs novērtējums | Prognozējams, ka iesaistīšanās politikas izstrāde atbilstoši projekta prasībām varētu radīt atbilstības izmaksas šādā apjomā – viena darbinieka pusotras nedēļas darba laiks (aptuveni 65 stundas). Projekts neuzliek par pienākumu noteiktā laika periodā pārskatīt iesaistīšanās politiku. Tas nozīmē, ka iesaistīšanās politiku nepieciešams precizēt tikai tad, kad mainās kāds no politikas nosacījumiem. Iesaistīšanās politikas izstrādi var veikt ne tikai valdes locekļi, bet ieguldījumu pārvaldes sabiedrības speciālisti (piemēram, finansisti vai juristi). Līdz ar to stundas samaksas likmei ņemti dati par valstī vidējām darbaspēka samaksām vienā stundā. Prognozējams, ka visai mērķgrupai (6 privātie pensiju fondi) kopīgās atbilstības izmaksas būs 3062 *euro* (7,85 *euro* x 65 x 6).  Ziņošana par iesaistīšanās politikas īstenošanu varētu radīt atbilstības izmaksas ik gadu šādā apjomā – viena darbinieka 4 stundas (nepieciešamais laiks ziņošanai atkarīgs no to akciju sabiedrību skaita, kuru akcijās veikts ieguldījums, kā arī no īstenotajām līdzdalības aktivitātēm). Prognozējams, ka visai mērķgrupai kopīgās atbilstības izmaksas ik gadu būs 189 *euro* (7,85 *euro* x 4 x 6) gadā.  Informācijas par līgumu, kas noslēgts ar līdzekļu pārvaldītāju, apkopošana varētu radīt atbilstības izmaksas šādā apjomā – viena darbinieka divu darba dienu darbs. Projekts neuzliek par pienākumu noteiktā laika periodā pārskatīt atklājamo informāciju, kas nozīmē, ka informāciju būs nepieciešams precizēt tikai tad, kad būs veiktas izmaiņas pensiju fonda un līdzekļu pārvaldītāja noslēgtajā līgumā. Prognozējams, ka visai mērķgrupai kopīgās atbilstības izmaksas ik gadu būs 754 *euro* (7,85 *euro* x 16 x 6).  Pensiju fonda pienākums publiskot informāciju par pensiju plāna ieguldījumu stratēģijas atbilstību pensiju plāna saistību termiņstruktūrai un pensiju plāna ieguldījumu politikai, un par to, kā ieguldījumu stratēģija ietekmē pensiju plāna darbības rezultātus vidējā termiņā un ilgtermiņā, varētu radīt atbilstības izmaksas šādā apjomā – viena darbinieka vienas dienas darbs. Prognozējams, ka visai mērķgrupai kopīgās atbilstības izmaksas būs 377 *euro* (7,85 *euro* x 8 x 6).  Līdzekļu pārvaldītāja ikgadēja ziņojuma sastādīšana (kurā skaidro kā ieguldījumu stratēģija un tās izpilde atbilst ar pensiju fondu noslēgtā līguma nosacījumiem un kā ieguldījumu stratēģija veicina pensiju fonda vidēja termiņa un ilgtermiņa darbības rezultātu) varētu radīt atbilstības izmaksas šādā apjomā – viena darbinieka divu darba dienu darbs. Prognozējams, ka visai mērķgrupai kopīgās atbilstības izmaksas ik gadu būs 754 *euro* (7,85 *euro* x 16 x 6). Tā kā šāds ziņojums jāsniedz katru gadu, paredzams, ka nākamajos gados šāda ziņojuma sastādīšanas izmaksas varētu būt mazākas. |
| 5. | Cita informācija | Nav. |
|  | | |
| **III. Tiesību akta projekta ietekme uz valsts budžetu un pašvaldību budžetiem** | | |
| Projekts šo jomu neskar. | | |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Saistītie tiesību aktu projekti | Projekts saistīts ar šādiem likumprojektiem:  1) likumprojekts "Grozījumi Finanšu instrumentu tirgus likumā" (20.12.2018., prot. Nr. 50, VSS-1297), kas paredz pamatregulējumu saistībā ar Direktīvas prasību ieviešanu, t. sk.: akcionāru identificēšana, informācijas nodošana un akcionāru tiesību izlietošanas veicināšana; institucionālo investoru, aktīvu pārvaldītāju un pilnvaroto padomdevēju pārredzamība; akcionāru tiesības balsot par vadītāju atlīdzības politiku un atlīdzības ziņojumu; akcionāru iesaiste saistīto pušu darījumu apstiprināšanā;  2) likumprojekts "Grozījums Revīzijas pakalpojumu likumā" (20.12.2018., prot. Nr. 50, VSS-1299), kas paredz zvērināta revidenta pienākumu revidentu ziņojumā sniegt viedokli arī par atalgojuma ziņojuma, kuru ir sagatavojusi kapitālsabiedrība, kuras akcijas ir iekļautas regulētajā tirgū, satura atbilstību Finanšu instrumentu tirgus likuma 59.4 panta prasībām, kā arī par šajā ziņojumā konstatētajām neatbilstībām;  3) likumprojekts "Grozījumi Ieguldījumu pārvaldes sabiedrību likumā" (20.12.2018., prot. Nr. 50, VSS-1302), kas paredz grozījumus saistībā ar pienākumu izstrādāt un publiskot iesaistīšanās politiku;  4) likumprojekts "Grozījumi Apdrošināšanas un pārapdrošināšanas likumā" (20.12.2018., prot. Nr. 50, VSS-1303), kas pēc būtības paredz līdzīgus grozījumus, kādi plānoti likumā "Par privātajiem pensiju fondiem". Grozījumi paredz pienākumu apdrošināšanas un pārapdrošināšanas sabiedrībām, kuras tiesīgas nodarboties ar dzīvības apdrošināšanu vai pārapdrošināšanu, izstrādāt un publiskot iesaistīšanās politiku, kā arī sniegt noteiktu informāciju par līgumu ar līdzekļu pārvaldītāju, ja šīs apdrošināšanas un pārapdrošināšanas sabiedrības pašas neveic ieguldījumus, bet to ir uzticējušas veikt citai personai – līdzekļu pārvaldītājam;  5) likumprojekts "Grozījumi Alternatīvo ieguldījumu fondu un to pārvaldnieku likumā" (20.12.2018., prot. Nr. 50, VSS-1305), kas paredz grozījumus saistībā ar pienākumu izstrādāt un publiskot iesaistīšanās politiku.  Projekts un minētie likumprojekti Ministru kabinetā un Saeimā skatāmi vienlaicīgi. |
| 2. | Atbildīgā institūcija | Tieslietu ministrija. |
| 3. | Cita informācija | Nav. |

|  |  |  |
| --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | |
| 1. | Saistības pret Eiropas Savienību | Eiropas Parlamenta un Padomes 2017. gada 17. maija direktīva (ES) 2017/828, ar ko groza Direktīvu 2007/36/EK attiecībā uz akcionāru ilgtermiņa iesaistīšanas veicināšanu.  Direktīvas prasības ir jāievieš līdz 2019. gada 10. jūnijam. |
| 2. | Citas starptautiskās saistības | Projekts šo jomu neskar. |
| 3. | Cita informācija | Lai būtu vieglāk atspoguļot atbilstību Direktīvas prasībām, tad 1. tabulā tiek lietota atsauce arī uz grozīto direktīvu – Eiropas Parlamenta un Padomes 2007. gada 11. jūlija direktīva 2007/36/EK par biržu sarakstos iekļautu sabiedrību akcionāru konkrētu tiesību izmantošanu (turpmāk – Direktīva 2007/36/EK). |

|  |  |  |  |  |  |
| --- | --- | --- | --- | --- | --- |
| **1. tabula**  **Tiesību akta projekta atbilstība ES tiesību aktiem** | | | | | |
| Attiecīgā ES tiesību akta datums, numurs un nosaukums | Eiropas Parlamenta un Padomes 2017. gada 17. maija direktīva (ES) 2017/828, ar ko groza Direktīvu 2007/36/EK attiecībā uz akcionāru ilgtermiņa iesaistīšanas veicināšanu. | | | | |
| A | B | | C | D | |
| Attiecīgā ES tiesību akta panta numurs (uzskaitot katru tiesību akta vienību - pantu, daļu, punktu, apakšpunktu) | Projekta vienība, kas pārņem vai ievieš katru šīs tabulas A ailē minēto ES tiesību akta vienību, vai tiesību akts, kur attiecīgā ES tiesību akta vienība pārņemta vai ieviesta | | Informācija par to, vai šīs tabulas A ailē minētās ES tiesību akta vienības tiek pārņemtas vai ieviestas pilnībā vai daļēji.  Ja attiecīgā ES tiesību akta vienība tiek pārņemta vai ieviesta daļēji, sniedz attiecīgu skaidrojumu, kā arī precīzi norāda, kad un kādā veidā ES tiesību akta vienība tiks pārņemta vai ieviesta pilnībā.  Norāda institūciju, kas ir atbildīga par šo saistību izpildi pilnībā | Informācija par to, vai šīs tabulas B ailē minētās projekta vienības paredz stingrākas prasības nekā šīs tabulas A ailē minētās ES tiesību akta vienības.  Ja projekts satur stingrākas prasības nekā attiecīgais ES tiesību akts, norāda pamatojumu un samērīgumu.  Norāda iespējamās alternatīvas (t.sk. alternatīvas, kas neparedz tiesiskā regulējuma izstrādi) - kādos gadījumos būtu iespējams izvairīties no stingrāku prasību noteikšanas, nekā paredzēts attiecīgajos ES tiesību aktos | |
| Direktīvas 2007/36/EK 2. panta e) apakšpunkts | Likuma 20. panta pirmā daļa | | Jau ieviests. | Likuma 20. pantā ir uzskaitītas personas, kas ir tiesīgas pārvaldīt pensiju plāna aktīvus: 1) kredītiestāde, 2) ieguldījumu brokeru sabiedrība; 3) ieguldījumu pārvaldes sabiedrība; 4) alternatīvo ieguldījumu fondu pārvaldnieks; 5) apdrošināšanas sabiedrības, kas ir tiesīgas nodarboties ar dzīvības apdrošināšanu. Direktīvas 2007/36/EK 2 panta f) apakšpunktā iekļautais termina "aktīvu pārvaldnieks" neaptver apdrošināšanas sabiedrības, kas ir tiesīga nodarboties ar dzīvības apdrošināšanu. Lai nodrošinātu vienota regulējuma esamību visiem līdzekļu pārvaldītājiem, projekta regulējums par līdzekļu pārvaldītāja pienākumiem attiecināms arī uz arī uz apdrošināšanas sabiedrībām, kas ir tiesīgas nodarboties ar dzīvības apdrošināšanu. | |
| Direktīvas 2007/36/EK 3.h panta 1. punkts | Projektā ietvertā likuma 23. panta divdesmit piektā daļa | | Pārņemts pilnībā | Neparedz stingrākas prasības | |
| Direktīvas 2007/36/EK 3.h panta 2. punkts | Projektā ietvertā likuma 20. panta 9.1 un 9.2 daļa | | Pārņemts pilnībā | Neparedz stingrākas prasības | |
| Direktīvas 2007/36/EK 3.h panta 3. punkts | Projektā ietvertā likuma 20. panta 9.3 daļa | | Pārņemts pilnībā | Neparedz stingrākas prasības | |
| Direktīvas 2007/36/EK 3.i panta 1. punkts | Projektā ietvertā likuma 20. panta 9.4 daļa | | Pārņemts pilnībā | Neparedz stingrākas prasības | |
| Direktīvas 2007/36/EK 3.g panta 1. punkta 1. paragrāfs | Projektā ietvertā likuma 23. panta divdesmit otrā daļa | | Pārņemts pilnībā | Neparedz stingrākas prasības | |
| Direktīvas 2007/36/EK 3.g panta 1. punkta a apakšpunkts | Projektā ietvertā likuma 23. panta astoņpadsmitā un deviņpadsmitā daļa | | Pārņemts pilnībā | Neparedz stingrākas prasības | |
| Direktīvas 2007/36/EK 3.g panta 1. punkta b apakšpunkts | Projektā ietvertā likuma 23. panta divdesmitā un divdesmit pirmā daļa | | Pārņemts pilnībā | Neparedz stingrākas prasības | |
| Direktīvas 2007/36/EK 3.g panta 2. punkts | Projektā ietvertā likuma 23. panta divdesmit trešā un divdesmit ceturtā daļa | | Pārņemts pilnībā | Neparedz stingrākas prasības | |
| Direktīvas 2007/36/EK 3.g panta 3. punkts | Likuma 23. panta 10.1 daļas 14. punkts. | | Jau ieviests. | Neparedz stingrākas prasības | |
| Direktīvas 2007/36/EK 14.b pants | Likuma 28. pants | | Jau ieviests. | Neparedz stingrākas prasības | |
| Kā ir izmantota ES tiesību aktā paredzētā rīcības brīvība dalībvalstij pārņemt vai ieviest noteiktas ES tiesību akta normas? Kādēļ? | | 1. Projektā ieviesta Direktīvas 2007/36/EK 3.g panta 2. punktā un 3.h panta 3. punktā paredzētā iespēja informāciju publiskot ne tikai pensiju fonda mājaslapā, bet arī pensiju fonda akcionāra mājaslapā. Ņemot vērā, ka šāda iespēja atklājamo informāciju publicēt akcionāra mājaslapā jau nostiprināta spēkā esošajā likumā (piemēram, likuma 23. panta vienpadsmitajā daļā), projekts neradīs administratīvo slogu tiem pensiju fondiem, kuriem nav izveidotas mājaslapas. 2. Projektā nav ieviesta Direktīvas 2007/36/EK 3.i panta 3. punktā paredzētā iespēja, ka līdzekļu pārvaldītājs informāciju, kas norādīta plānotajā likuma 20. panta 9.4daļā, atklāj ne tikai pensiju fondam, bet arī citiem līdzekļu pārvaldītāja pārvaldīta fonda ieguldītājiem. Projekts neparedz izmantot Direktīvas 2007/36/EK 3.i 2. punktā paredzēto iespēju informāciju atklāt kopā ar gada pārskatiem. | | |
| Saistības sniegt paziņojumu ES institūcijām un ES dalībvalstīm atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsta piešķiršanas un finanšu noteikumu (attiecībā uz monetāro politiku) projektiem | | Projekts šo jomu neskar. | | |
| Cita informācija | | Nav. | | |
| **2. tabula Ar tiesību akta projektu izpildītās vai uzņemtās saistības, kas izriet no starptautiskajiem tiesību aktiem vai starptautiskas institūcijas vai organizācijas dokumentiem. Pasākumi šo saistību izpildei** | | | | |
| Projekts šo jomu neskar. | | | | |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | 2018. gada 29. oktobrī projekts tika publicēts Tieslietu ministrijas un Ministru kabineta tīmekļvietnē, tādējādi dodot iespēju sabiedrībai līdzdarboties tiesību akta izstrādes procesā. |
| 2. | Sabiedrības līdzdalība projekta izstrādē | Projekts 2018. gada 29. oktobrī tika publicēts Tieslietu ministrijas tīmekļvietnes sadaļā "Sabiedrības līdzdalība" (<https://www.tm.gov.lv/lv/sabiedribas-lidzdaliba/diskusiju-dokumenti/tiesibu-akti>) un Ministru kabineta tīmekļvietnē (<https://mk.gov.lv/content/ministru-kabineta-diskusiju-dokumenti>), aicinot sniegt priekšlikumus par projektu līdz 2018. gada 12. novembrim. |
| 3. | Sabiedrības līdzdalības rezultāti | Līdz 2018. gada 12. novembrim nav saņemti priekšlikumi vai komentāri par tīmekļvietnē publicēto projektu. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Finanšu un kapitāla tirgus komisija. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Finanšu un kapitāla tirgus komisija uzraudzību veiks esošo resursu ietvaros. |
| 3. | Cita informācija | Nav. |

Iesniedzējs:

tieslietu ministrs J. Bordāns

Latkovskis 67036953

Aivars.Latkovskis@tm.gov.lv

Vecozols 67774941

Kaspars.Vecozols@fktk.lv